Regering reik eindelik regulasies uit vir mense wat verhuisArgieffoto ter illustrasie (Foto: Unsplash) Die minister van samewerkende regering, dr. Nkosazana Dlamini-Zuma, het uiteindelik die regulasies uitgereik vir mense wat wil verhuis. Sy het in Donderdag se Staatskoerant verklaar die regulasies geld vir diegene wat nuwe huurooreenkomste gesluit of onroerende bates aangeskaf het. Die regulasies sluit ook die vervoer van huisraad in. Alle verhuisings moet tussen 7 Mei en 7 Junie plaasvind en is tot verhuisings binne die grense van Suid-Afrika beperk. Enigiemand wat wil verhuis, moet die tersaaklike vorm (wat ook in Donderdag se Staatskoerant vervat is) laat invul deur die bevelvoerder van ŉ plaaslike polisiekantoor. Voorts moet die persoon wat verhuis die koop- of huurkontrak byderhand hê as hulle reis. Die huidige afsonderingsreëls vir private en openbare vervoer bly van krag vir mense wat verhuis, behalwe dat hulle oor die tersaaklike provinsiale, munisipale en distriksgrense mag reis.